钦定古今图书集成/明伦汇编/官常典/第637卷 > 颜志邦
## 钦定古今图书集成/明伦汇编/官常典/第637卷 > 颜志邦

按《广西通志》：志邦，字小山，楚之茶陵人。万历间，由岁
荐累官至永宁刺史。性明决，雅操自持，其政不为刻
核，不察苛细，然讼简刑平，庭无疑狱，犹喜俭朴，葛巾
布袍，雅如诸生时。斥苞苴，省冗费，不私一钱，虽市一
蔬，未尝稍拂人情。宁人尝窃谓曰：“颜侯惟饮吾宁一
水耳。”值久不雨，志邦从里民数辈，徒跣祷赤日中，亲
历陇亩，忧形于色。未几，雨辄如注，岁遂大熟。民歌曰：
“此太守雨也。”诸獞妇多蓄蛊毒，志邦悉按之法，且为
好言以谕之，其习遂除。更加意学校，殷勤造士，始终
不懈。以丁内艰去，去之日，行李萧然，惟书数箧而已，
百姓思之。